KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston päätökseksi eurooppalaisen tutkimusalueen toteuttamista ja innovointia tukevasta Euroopan yhteisön kuudennesta tutkimuksen, teknologian kehittämisen ja esittelyn puiteohjelmasta (2002-2006)

2001/0053 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston päätökseksi eurooppalaisen tutkimusalueen toteuttamista ja innovointia tukevasta Euroopan yhteisön kuudennesta tutkimuksen, teknologian kehittämisen ja esittelyn puiteohjelmasta (2002-2006)

1- TAUSTA

Ehdotuksen toimituspäivä Euroopan parlamentille ja neuvostolle (KOM(2001) 94 lopullinen - 2001/0053(COD)): // 26.02.2001

Talous- ja sosiaalikomitean lausunnon päivä: // 11.07.2001

Alueiden komitean lausunnon päivä: // 14.11.2001

Euroopan parlamentin ensimmäisen käsittelyn lausunnon päivä: // 14.11.2001

Muutetun ehdotuksen toimituspäivä: // 22.11.2001

Yhteisen kannan vahvistamispäivä: // 28.01.2002

2- KOMISSION EHDOTUKSEN TAVOITE

Tässä tiedonannossa esitetään Euroopan yhteisön perustamissopimuksen 251 artiklan mukaisesti komission kanta neuvoston 28. tammikuuta 2002 hyväksymään yhteiseen kantaan tutkimuksen ja teknologian kehittämisen kuudennesta monivuotisesta puiteohjelmasta. Samoihin aikoihin EY:n puiteohjelmaa koskevan yhteisen kannan hyväksymisen kanssa päästiin 10. joulukuuta poliittiseen yhteisymmärrykseen myös Euratomin puiteohjelmasta.

Yleisesti ottaen yhteinen kanta sisältää komission puiteohjelmaehdotuksen olennaiset piirteet ja vastaa kokonaisuutena hyvin pitkälti Euroopan parlamentin näkemyksiä.

Neuvosto on sisällyttänyt tekstiin suurimman osan Euroopan parlamentin ensimmäisessä käsittelyssään (14. marraskuuta 2001) tekemistä ja komission omassa muutetussa ehdotuksessaan [1] hyväksymistä tarkistuksista.

[1] KOM(2001) 709, 22.11.2001.

Komissio pitää näin olleen yhteistä kantaa hyvänä perustana puiteohjelmasta käytäville jatkoneuvotteluille ja asian nopealle etenemiselle yhteispäätösmenettelyssä.

3- HUOMAUTUKSET YHTEISESTÄ KANNASTA

Neuvosto on hyväksynyt budjetin kokonaissummaksi komission ehdottaman ja parlamentin ensimmäisessä käsittelyssään hyväksymän 16 270 miljoonaa euroa.

Ohjelman rakenteen osalta yhteisessä kannassa on säilytetty komission ehdotuksen eri osat, mukaan luettuina toiminnan keskittäminen seitsemään ensisijaiseen aihealueeseen sekä niitä täydentävä ohjelman joustavampi osa "Euroopan unionin tieteellisten ja teknologisten tarpeiden ennakointi". Siinä noudatetaan myös tarkasti parlamentin lausunnon näkemyksiä - jotka komissiokin hyväksyi muutetussa ehdotuksessaan - ensimmäisen ja kuudennen ensisijaisen aihealueen sisäisistä uudelleenjärjestelyistä. Aihealue 1, eli "Terveysalan genomitutkimus ja bioteknologia" on jaettu kahteen osioon: Genomiikan huippututkimus ja sovellukset terveysalalla ja Merkittävimmät sairaudet, joista jälkimmäisessä keskitetään tutkimusta tiettyihin sairauksiin ja erityisesti syöpään. Aihealue 6, eli "Kestävä kehitys, globaalimuutos ja ekosysteemit" on jaettu kolmeen osioon: Kestävät energiajärjestelmät, Kestävä pintaliikenne ja Globaalimuutos ja ekosysteemit.

Tutkimussisällön osalta suuri osa parlamentin ehdottamista ja komission muutetussa ehdotuksessaan hyväksymistä tarkistuksista on sisällytetty yhteiseen kantaan. Näiden muutosten ohella joillain aloilla, varsinkin aihealueella 6, alkuperäiset painotukset ovat kuitenkin jossain määrin heikentyneet. Myös ohjelman osioon "Euroopan unionin tieteellisten ja teknologisten tarpeiden ennakointi" on tehty joitain sisältömuutoksia.

Yhteisessä kannassa tunnustetaan uusien toteutusvälineiden (integroidut hankkeet ja huippuosaamisen verkostot) merkitys yleisinä ensisijaisina välineinä pyrittäessä tavoitteisiin, joita ovat toiminnan keskittäminen riittävän suuriksi kokonaisuuksiksi, hallinnon yksinkertaistaminen ja lisäarvon tuottaminen Euroopan tasolla sekä tutkimusresurssien yhdistäminen. Uusia välineitä käytetään puiteohjelman alusta alkaen kaikilla aihealueilla - tarkoituksenmukaisissa tapauksissa ensisijaisina toteuttamisvälineinä - kohdennettujen erityishankkeiden ja koordinointitoimien rinnalla. Tämä vastaa hengeltään parlamentin esittämää ajatusta "huippuosaamiseen johtavasta portaikosta", jonka tarkoituksena on edesauttaa sujuvaa siirtymistä uusiin toteutusvälineisiin. Uusien välineiden toimivuudesta kuudennen puiteohjelman toteutuksessa tehdään vuonna 2004 riippumaton arviointi. Koska kysymystä toteutusvälineistä pidettiin neuvotteluissa hyvin tärkeänä, neuvosto on päättänyt sisällyttää puiteohjelman tekstiin luettelon kaikista toteutusvälineistä sekä niiden käytön ehdot.

Budjetin jakautumisessa yhteinen kanta noudattelee pääpiirteittäin komission muutettua ehdotusta ja parlamentin lausuntoa seuraavin pienin muutoksin:

- Ensimmäisessä osassa "Yhteisön tutkimuksen kohdentaminen ja integrointi" on komission muutettuun ehdotukseen verrattuna:

- suunnattu lisää varoja seuraaviin ensisijaisiin aihealueisiin: "Terveysalan genomiikka ja bioteknologia", "Ilmailu ja avaruus", "Elintarvikkeiden laatu ja turvallisuus" ja "Kestävä kehitys, globaalimuutos ja ekosysteemit" (erityisesti uusiutuvat energialähteet ja ympäristö).

- vähennetty tuntuvasti varoja kohdasta "Euroopan unionin tieteellisten ja teknologisten tarpeiden ennakointi", joka koskee yhteisön politiikkaa tukevaa ja esiin nouseviin tarpeisiin vastaavaa tutkimusta.

- Toisessa osassa "Eurooppalaisen tutkimusalueen jäsentäminen" on vähennetty varoja varsinkin alueelta "Tutkimusinfrastruktuurit". Nopeille tietoliikenneverkoille (joissa hyödynnetään Géant- ja GRID-hankkeiden luomaa perustaa) suunnataan varoja sekä tästä kohdasta että ensisijaisella aihealueella 2.

- Kolmannessa osassa "Eurooppalaisen tutkimusalueen perustan lujittaminen" on leikattu toiminnan koordinointiin suunnattuja varoja.

Tutkimuksen eettisyys on tärkeä kysymys Euroopan parlamentille, ja yhteisessä kannassa vahvistetaankin parlamentin ja komission näkemysten mukaisesti, että kuudenteen puiteohjelmaan kuuluvassa tutkimustoiminnassa on noudatettava eettisiä perusperiaatteita. Sellaista toimintaa, jolle rahoitusta ei tulla myöntämään, ei kuitenkaan haluta tarkemmin määritellä. Tutkimusasioista vastaavien ministerien päästessä 10. joulukuuta poliittiseen yhteisymmärrykseen puiteohjelmasta, komissio halusi pöytäkirjaan erityisen huomautuksen. Tässä huomautuksessa luetellaan parlamentin tarkistusten mukaisesti joukko tutkimusaloja, joita ei tulisi rahoittaa puiteohjelmasta: lisääntymistarkoituksessa tehtävään ihmisen kloonaukseen liittyvä tutkimus, ihmisen geeniperimää muuttamaan pyrkivä tutkimus, jossa muutoksesta saattaa tulla periytyvä, sekä tutkimus, jossa pyritään luomaan ihmisalkioita vain tutkimustarkoituksiin tai kantasolujen hankintaa varten, esimerkiksi somaattisten solujen siirron avulla. Lisäksi eläinkokeet olisi mahdollisuuksien mukaan korvattava vaihtoehtoisilla menetelmillä, kärsimysten aiheuttamista eläimille vältettävä tai kärsimykset pyrittävä pitämään mahdollisimman vähäisinä.

4- PÄÄTELMÄT

Yhteinen kanta osoittaa neuvoston kannan lähentyneen huomattavasti Euroopan parlamentin ja komission näkemyksiä. Siinä otetaan huomioon suuri osa Euroopan parlamentin tekemistä ja komission muutettuun ehdotukseensa hyväksymistä tarkistuksista. Näin ollen komissio tukee yhteistä kantaa eettisiin kysymyksiin liittyvin, edellä kuvatuin rajoituksin sekä katsoo, että se muodostaa hyvän lähtökohdan toiselle käsittelylle, ja että vielä selvittämättä olevat kysymykset voidaan ratkaista nopeasti. Komissio toivookin, että sekä puiteohjelmaa että erityisohjelmia koskevassa päätöksenteossa voitaisiin edetä nopeasti niin, että puiteohjelma voitaisiin kokonaisuudessaan hyväksyä vuoden 2002 puoliväliin mennessä, kuten Eurooppa-neuvoston Tukholman kokouksessa sovittiin. Näin ohjelmia päästäisiin hyvissä ajoin toteuttamaan käytännössä.